Regionsudvalgets udtalelse om »meddelelse fra Kommissionen til Europa-Parlamentet og Rådet ledsaget af et forslag til Rådets beslutning vedrørende vedtagelsen af et flerårigt EU-program til stimulering af udviklingen af en europæisk industri for multimedieindhold og tilskyndelse til anvendelse af multimedieindhold i det spirende informationssamfund (INFO 2000)« () (96/C 129/09)

Den 30. juni 1995 foreslog Europa-Kommissionen, at Regionsudvalget skulle konsulteres om de ovennævnte emner.

Den 18. juli 1995 besluttede Regionsudvalget i medfør af artikel 198 C i traktaten om oprettelse af Det Europæiske Fællesskab at udarbejde en udtalelse om ovennævnte dokument.

Det blev henvist til Underudvalg 7 »Borgernes Europa, Forskning, Kultur, Ungdom og Forbrugerspørgsmål« at udarbejde et forslag til udtalelse.

Underudvalg 3 »Transport og Kommunikationsnet«, som var blevet anmodet om at udarbejde en supplerende udtalelse, vedtog denne enstemmigt på sit møde den 10. oktober 1995.

Underudvalg 7 besluttede på sit møde den 5. september 1995 at indarbejde den supplerende udtalelse i sin egen udtalelse.

Ordførere: Daniel Coffey (UK) for Underudvalg 7 og Henning Jensen (DK) for Underudvalg 3.

Regionsudvalget vedtog på sin 11. plenarforsamling den 17.-18. januar 1996, mødet den 18. januar 1996, følgende udtalelse enstemmigt.

1. Indledning

Regionsudvalget vil

- under henvisning til traktaten om oprettelse af Det Europæiske Fællesskab (herefter benævnt »traktaten«), således som ændret ved traktaten om Den Europæiske Union, særlig artikel 130, stk. 3,

- under henvisning til Kommissionens forslag,

- under henvisning til sin udtalelse om hvidbogen »Vækst, konkurrenceevne, beskæftigelse« (),

- under henvisning til sin udtalelse om Kommissionens handlingsplan »Europa på vej mod informationssamfundet« (),

- under henvisning til anbefalingerne fra topniveaugruppen om informationssamfundet, som disse fremgår af rapporten »Europa og det globale informationssamfund«, og

ud fra følgende betragtninger:

- Rådet understregede den 28. september 1994 (), at det er vigtigt omgående at forbedre den europæiske indholdsindustris overordnede konkurrenceevne, idet der skal tages hensyn til den kulturelle mangfoldighed og til den betydning, disse produkter får for samfundet;

- Det Europæiske Råd understregede på topmødet i Essen den 9.-10. december 1994, at indholdssiden har stor betydning for overgangen til informationssamfundet;

- det forhold, at etablering, levering og anvendelse af informationsindhold ikke udvikler sig i samme takt i de forskellige medlemsstater, kan virke ødelæggende for den indre samhørighed i EU;

- Regionsudvalget har tidligere udtalt sig om beslægtede områder, navnlig »RAPHAEL«- og »SOCRATES«-programmerne;

fremsætte følgende bemærkninger:

2. Generelle bemærkninger

2.1. Baggrund

2.1.1. Programmet INFO 2000 er et led i en række foranstaltninger, Kommissionen har foreslået med henblik på at udvikle et informationssamfund. Programmet skal løbe fra 1996 til 1999, og Kommissionen har foreslået et budget på 100 millioner ECU.

2.1.2. Formålet med programmet er at opmuntre EU's indholdsleverandører til at udvikle nye multimedieprodukter og -tjenester og at stimulere efterspørgslen efter sådanne produkter og tjenesteydelser. Der er tale om et flerårigt program, hvis fokus vil ligge på overgangen fra trykt til elektronisk udgivelsesvirksomhed (»fra skrift til skærm«) og på de interaktive tjenesteydelser, som vil blive en vigtig faktor i det spirende informationssamfund.

2.1.3. I meddelelsen beskrives EU's stærke og svage punkter inden for multimedieindustrien, og det oplyses, at programmet skal:

- lette udviklingen af den europæiske indholdsindustri;

- optimere de nye informationstjenesters bidrag til vækst, konkurrenceevne og beskæftigelse i Europa;

- maksimere de avancerede informationstjenesters bidrag til de europæiske borgeres faglige, sociale og kulturelle udvikling.

2.2. INFO 2000 og etableringen af et europæisk informationssamfund

2.2.1. Regionsudvalget hilser INFO 2000-programmet velkommen som del af en koordineret strategi på EU-plan med henblik på at etablere et informationssamfund. I Delors' hvidbog »Vækst, konkurrenceevne og beskæftigelse« blev informationssamfundets betydning fremhævet. Den konstaterede, at fremkomsten af multimedieverdenen (lyd-tekst-billede) betyder en omvæltning, som i omfang kan sammenlignes med den første industrielle revolution. Også Regionsudvalget har peget på informationssamfundets store betydning, økonomisk, socialt og kulturelt.

2.2.2. Kommissionen har udarbejdet en række rapporter om udviklingen af informationssamfundet. Deriblandt optræder Bangemann-rapporten »Europa og det globale informationssamfund« og Kommissionens handlingsplan »Europa på vej mod informationssamfundet«. Udviklingen af informationssamfundet indtog endvidere en fremtrædende plads i stats- og regeringschefernes erklæringer efter topmøderne på Korfu og i Essen.

2.2.3. Regionsudvalget har nøje fulgt de foranstaltninger, der er blevet truffet med henblik på etablering af det europæiske informationssamfund, og på den sjette plenarforsamling behandlede Regionsudvalget handlingsplanen »Europa på vej mod informationssamfundet«. Regionsudvalget bifaldt EU's udtrykkelige vilje til at lancere informationssamfundet, og erklærede, at det vil få afgørende betydning for EU's regioner og EU's borgere. Endvidere vil det betyde, at de offentlige myndigheders servicetilbud kan blive mere effektive og gennemsigtige. Dette aspekt er vigtigt for indholdsindustrien.

2.2.4. Desuden kommenterede Regionsudvalget de mulige sproglige og kulturelle konsekvenser af informationssamfundet og mindede Kommissionen om den ledende rolle, de lokale og regionale myndigheder spiller på disse områder. De sproglige og kulturelle aspekter har en central placering i INFO 2000-programmet.

Regionsudvalget finder, at de vigtigste målsætninger for INFO 2000 er:

- At stimulere investeringerne i multimedieindholdsindustrien, som berører alle samfundets niveauer.

- At modarbejde et todelt samfund (i to hastigheder).

- At stimulere til anvendelse af nye elektroniske medier i forskellige sektorer i samfundet.

- At bidrage til multimedietjenesternes indhold.

2.2.5. Etableringen af informationssamfundet er et komplekst spørgsmål og et vigtigt element i en række EU-programmer. INFO 2000-programmet koncentrerer sig om indholdssiden, men udviklingen af denne side skal gå hånd i hånd med andre programmer og navnlig oprettelse af informationsmotorveje og uddannelsesstrategier. Samordningen med andre programmer er særlig vigtig i betragtning af INFO 2000's begrænsede budget. Endvidere bør det tages i betragtning, at når det drejer sig om multimedieprodukter, er det i visse tilfælde svært at skelne tydeligt mellem teknologi, distributionsmidler og egentligt indhold. Imidlertid er det af allerstørste vigtighed, at der etableres transeuropæiske net baseret på den nyeste teknologi med henblik på oprettelse og optimering af informationsmotorvejene.

2.2.6. Regionsudvalget bifalder, at meddelelsen beskriver forholdet mellem INFO 2000 og andre EU-programmer (IT, ACTS, TELEMATICS, MEDIA II, RAPHAEL, SOCRATES, LEONARDO og det integrerede program for små og mellemstore virksomheder). Imidlertid noterer Regionsudvalget sig, at forholdet til strukturfondene ikke er beskrevet.

2.2.7. Det er vigtigt at tage strukturfondene i betragtning i forbindelse med udviklingen af informationssamfundet. EU bør nemlig forhindre, at der sker en uddybning af de økonomiske uligheder mellem de forskellige regioner, hvilket vil være tilfældet, hvis der opstår informationsrige og informationsfattige regioner. Forholdet mellem INFO 2000-programmet og strukturfondene skal fastlægges.

2.2.8. Endvidere skal det sikres, at der er komplementaritet mellem INFO 2000 og det lille artikel 10-program om samarbejde i informationssamfundet, som vedrører strategier og aktioner i forbindelse med udvikling af informationssamfundet i mindre gunstigt stillede regioner samt pilotprojekter om informationssamfundet i forbindelse med den regionale udvikling.

2.2.9. Regionsudvalget påpeger betydningen af uddannelse og undervisning i informationssamfundet. Med de teknologiske fremskridt i informationssamfundet og inden for indholdsapplikationer vil behovet for livslang uddannelse blive øget. Det er vigtigt, at INFO 2000-programmet støtter pilotaktioner inden for uddannelse og undervisning, som senere kan blive fulgt op i programmerne LEONARDO og SOCRATES og i programmer under Den Europæiske Socialfond.

2.2.10. Der er en snæver sammenhæng mellem INFO 2000 og de rådgivende instanser, som f.eks. Forum for Informationssamfundet, der beskæftiger sig med alle aspekter af informationssamfundet, og Gruppen af Fremtrædende Eksperter i Sociale Spørgsmål, som vil behandle de samfundsmæssige konsekvenser. Regionsudvalget håber, at disse foras forhandlinger og anbefalinger vil påvirke udviklingen af INFO 2000-programmet.

2.3. INFO 2000 - De lokale og regionale myndigheders rolle

2.3.1. Regionsudvalget omfatter INFO 2000-programmet og andre skridt til etablering af et informationssamfund med stor interesse, da dette kan få stor betydning for borgerne, og da informationssamfundet formentlig ikke vil udvikle sig lige hurtigt i hele EU-området.

2.3.2. Regionsudvalget mener, at myndighederne på alle niveauer (lokalt, regionalt, nationalt og EU) kan yde vigtige bidrag til udviklingen af informationssamfundet. Regionsudvalget bifalder derfor forslagets formulering om, at »programaktiviteten alene vil være rettet mod områder, hvor der kan opnås en europæisk værditilvækst« (afsnit 9.2 i finansieringsoversigten). I samme afsnit erklæres det imidlertid, at »synergien mellem nationale og europæiske indholdspolitiske initiativer vil blive favoriseret«. Regionsudvalget minder Kommissionen om, at der også på lokalt og regionalt plan gennemføres en lang række initiativer. I flere lande spiller de lokale og regionale niveauer en vigtig rolle i forbindelse med planlægning og administration af den offentlige sektors udviklingsstrategier for informationsteknologi. Eftersom de lokale og regionale niveauer ofte er ansvarlige for den lokale og regionale planlægning af infrastrukturen, spiller de en indlysende rolle, hvad angår informationsteknologien. I denne forbindelse er det vigtigt, at det rådgivende INFO 2000-udvalg omfatter repræsentanter for de lokale og regionale myndigheder.

2.3.3. Navnlig kræver den ventede udnyttelse af indholdsressourcerne hos den offentlige sektor i Europa ligeledes en meget snæver kontakt til lokale og regionale myndigheder. De lokale og regionale myndigheder ligger således ofte inde med store mængder af relevant information, der kan distribueres via eksisterende eller udbyggede telekommunikationsnet eller alternativt via kabel-tv-net. Dette blev bl.a. påpeget i Regionsudvalgets udtalelse om forslaget til Kommissionens direktiv om ændring af Kommissionens direktiv 90/388/EØF om liberalisering af markedet for teletjenester.

2.3.4. Regionsudvalget tilslutter sig INFO 2000-dokumentets bemærkning om, at etableringen af informationssamfundet først og fremmest er den private sektors ansvar. Imidlertid påpeges det også i dokumentet, at den offentlige sektor spiller en central rolle i forbindelse med mange aspekter af informationssamfundet, og Regionsudvalget ønsker at understrege denne rolle.

2.3.5. Dannelse af partnerskaber, som omfatter aktører fra både den private og den offentlige sektor, vil være et vigtigt element i en vellykket gennemførelse af programmet, og Regionsudvalget noterer sig med tilfredshed, at de offentlige myndigheder i mange af INFO 2000-aktionerne vil spille en nøglerolle. Der vil også være situationer, hvor offentlige myndigheder har udviklet et produkt, som de ønsker at afsætte kommercielt.

2.3.6. Regionsudvalget bifalder den vigtige rolle, de offentlige myndigheder tildeles i programmet. Det er klart, at lokal- og regionalmyndighederne vil spille en central rolle, når det drejer sig om at udnytte den information, den offentlige sektor i Europa ligger inde med (aktionslinje 2), men disse myndigheder indtager også en nøgleposition, når det drejer sig om at stimulere efterspørgslen efter og øge kendskabet til multimedieprodukter og -tjenesteydelser (aktionslinje 1). I gennemgangen af aktionslinjerne beskrives der også en række foranstaltninger til aktivering af Europas multimediepotentiale (aktionslinje 3), ligesom den vigtige rolle, små og mellemstore virksomheder spiller i denne forbindelse, fremhæves. Af alle myndigheder er de lokale og regionale tættest på de små og mellemstore virksomheder, og disse myndigheder har defineret økonomiske udviklingsstrategier med henblik på at støtte små og mellemstore virksomheders etablering og udvikling.

2.3.7. Det er vigtigt, at de sociale og kulturelle konsekvenser for borgerne fremhæves. I denne forbindelse skal INFO 2000-programmet bidrage til at fremme:

- informationssamfundets betydning for EU's borgere;

- lige adgang for alle til multimedieteknologien;

- kulturel og sproglig mangfoldighed;

- ikke-voldsprægede multimedieindholdsprodukter til børn og unge.

2.3.8. Informationsteknologien vinder år for år større udbredelse, og en af de udfordringer, EU står over for, er at udnytte denne teknologi til etableringen af det indre marked, uden at EU's kulturelle og sproglige mangfoldighed sættes over styr.

2.3.9. Regionsudvalget er enig i, at de offentlige myndigheder indsamler og producerer meget store mængder information, som har interesse for borgeren og virksomhederne, men det bør overvejes nøje, hvilken type information der gives adgang til, ligesom de to principper om offentlighedens ret til information og beskyttelse af personoplysninger bør afvejes indbyrdes. Regionsudvalget understreger behovet for åbenhed og gratis information i størst mulig udstrækning. Adgangen til information er afgørende for opbygningen af informationssamfundet. Den offentlige sektors rolle og især bibliotekernes rolle skal derfor tages i betragtning. Lokale og regionale myndigheder ligger inde med betydelige informationsmængder og har bred erfaring med de spørgsmål, offentliggørelse af sådanne informationer rejser.

3. Særlige bemærkninger

3.1. INFO 2000 - Budgettets størrelse, programmets målsætning og gennemførelse

3.1.1. Regionsudvalget noterer sig, at den europæiske industri for multimedieindhold er belastet af følgende forhold:

- I Europa er telekommunikationsomkostningerne højere end i andre dele af verden.

- Det europæiske multimediemarked halter 3-5 år efter USA og er fragmenteret som følge af sproglige og kulturelle forskelle.

- Handel med multimedierettigheder og adgang til udnyttelse af information fra den offentlige sektor er langt mere kompleks i Europa end andre steder i verden.

- Mange indholdsleverandører er nationalt eller regionalt orienterede, mens det indre marked endnu ikke fungerer optimalt på dette område.

3.1.2. I betragtning af disse handicaps hilser Regionsudvalget INFO 2000-programmet og dets målsætninger (jf. punkt 2.2.4) varmt velkommen. Imidlertid finder Regionsudvalget det bekymrende, at der over en fireårs periode kun er afsat 100 millioner ECU, idet et sådant finansieringsniveau måske ikke vil få den tilsigtede effekt for indholdsindustrien. I lyset heraf er det helt afgørende, at der sørges for komplementaritet med andre EU-programmer, der vedrører informationssamfundet.

Regionsudvalget finder det meget bekymrende, at Rådet for nylig har indtaget en meget restriktiv holdning vedrørende en nedsættelse af budgettet. Dertil kommer, at programmet ikke udelukkende bør finansieres af den offentlige sektor, men også af dem, der nyder godt af informationssamfundet.

3.1.3. En blomstrende og innovativ indholdsindustri er et vigtigt element i opbygningen af det europæiske informationssamfund. Regionsudvalget bifalder INFO 2000-programmets strategi, idet den først og fremmest tager sigte på at fremme udviklingen af nye produkter og tjenesteydelser, men samtidig ikke er blind for andre forhold, der påvirker indholdsindustrien, f.eks. adgang til offentlig information, ophavsret osv.

3.1.4. Eftersom der i forbindelse med programmet vil blive ydet støtte til projekter, der har et kommercielt potentiel, skal konsekvenserne for konkurrencesituationen i indholdsindustrien omfattes med særlig opmærksomhed. Regionsudvalget finder det positivt, at der fokuseres på små og mellemstore virksomheder, og at EU's økonomiske støtte er mindre for projekter, som er »tæt på« markedet. Dette er vigtigt for at undgå, at der sker en markedsmæssig skævvridning.

3.1.5. I finansieringsoversigten oplyses det, at EU's økonomiske bidrag normalt ikke vil overstige 50 % af projektets omkostninger. Det tilføjes, at »særlige supplerende incitamenter kan ydes med henblik på at tilskynde små og mellemstore virksomheder samt mindre gunstigt stillede områder til at deltage«. Regionsudvalget udbeder sig yderligere oplysninger om disse incitamenter og opfordrer til, at ethvert sådant incitament defineres tydeligt før indkaldelser af forslag, således at hele proceduren kan gøres gennemsigtig.

3.1.6. Det er på denne baggrund vigtigt, at den offentlige sektor i Den Europæiske Union ikke låses fast i en passiv leverandørrolle i det fremtidige informationssamfund. Programmet bør derfor også kunne bruges til at fremme udnyttelsen af den offentlige sektors erfaringer med kommunikation ved hjælp af multimedieteknikker.

3.1.7. Den offentlige sektors information alene kan ikke danne basis for den private indholdsindustris videreforarbejdning til kommercielle multimedieformål. Ved anvendelse af multimedieteknologien kan information formidles effektivt til en bredere kreds af borgere og virksomheder. En effektiv og kreativ udnyttelse af multimedieteknologien i forbindelse med den offentlige sektors kommunikation med borgere og virksomheder kan således bidrage til at gøre de mindre virksomheder mere konkurrencedygtige på de nationale og internationale markeder.

3.1.8. Udviklingen af informationssamfundet kan på en gang få positive og negative konsekvenser for de handicappede og andre udsatte grupper i samfundet. Regionsudvalget betoner, at disse grupper skal have speciel behandling, så de negative effekter kan mindskes.

3.2. Bemærkninger til de enkelte aktionslinjer

Regionsudvalget finder det vigtigt, at der i forbindelse med de forskellige aktionslinjer og projekter lægges vægt på initiativer, der understøtter nærdemokratiet, og at alle borgerne sikres lige adgang til informationssamfundet. Således vil projekter, der understøtter borgernes selvforvaltning og selvstændige stillingtagen til samfundsproblemer, være af betydning. Samtidig er det vigtigt, at programmets midler ikke alene går til udvikling af kommercielle produkter, idet multimedieteknikkens fulde potentiale ellers risikerer ikke at blive udnyttet til gavn for EU's videre udvikling. Uddannelse og undervisning er vigtige elementer i disse projekter, og sammenhængen med SOCRATES, LEONARDO og Socialfondens programmer må sikres. Regionsudvalget fremhæver, at undervisning og uddannelse har en afgørende betydning, hvis det skal undgås, at informationssamfundet udvikler sig til et todelt samfund.

3.2.1. Aktionslinje 1: Stimulering af efterspørgsel og mobilisering af de europæiske brugere

3.2.1.1. Regionsudvalget er enig i, at information og stimulering af efterspørgslen er vigtige elementer, når det drejer sig om at fremme indholdsindustriens vækst. Den formel, der blev brugt i forbindelse med IMPACT-programmet, og som gik ud på at gennemføre mobiliserings- og informationskampagner, bør videreføres og udvides.

3.2.1.2. Afgørende for denne aktionslinjes succes vil blive udvælgelsen af organisationer. De udvalgte organisationer bør være tæt på borgerne, således at de kan mobilisere disse og samtidig kommunikere borgernes problemer og behov til leverandørerne i indholdsindustrien. Man skal også holde sig for øje, at en af informationssamfundets fornemste målsætninger er at udvikle interaktion og ikke blot at lade stadig større mængder indhold tilflyde passive forbrugere. Regionsudvalget understreger i øvrigt, at det vil blive nødvendigt at samordne de forskellige initiativer inden for EU, som sigter mod at vække interesse for informationssamfundet. Mulighederne for samarbejde med regionale og lokale informationskilder, for eksempel de offentlige biblioteker, bør tages i betragtning.

3.2.1.3. Udpegelsen af målgrupper er af særlig stor betydning, og Regionsudvalget er enig i, at de vigtigste målgrupper sandsynligvis vil være små og mellemstore virksomheder og biblioteker. Det er vigtigt, at et bredt udsnit af befolkningen er repræsenteret i disse målgrupper. Informationssamfundets betydning for institutioner, der beskæftiger sig med undervisning, uddannelse, forskning og sundhedspleje, bør derfor påpeges, og de relevante organisationer inddrages.

3.2.1.4. De lokale og regionale myndigheder kan, da de er tæt på borgeren, ventes at spille en vigtig rolle i forbindelse med denne aktionslinje. En betydelig opgave i denne henseende er at gøre borgerne opmærksom på de perspektiver, multimedieteknikken åbner op for, dels inden for undervisning, uddannelse og forskning, dels for erhvervslivet og navnlig med hensyn til præsentation af de aktioner, EU gennemfører på disse områder.

3.2.2. Aktionslinje 2: Udnyttelse af den information, der findes hos Europas offentlige sektor

3.2.2.1. Regionsudvalget er enig i, at den offentlige sektor frembringer store mængder information, som kan udgøre råmaterialet for værditilførte informationstjenester. I betragtning af de meget forskellige regler, der gælder i medlemsstaterne for adgang til information hos den offentlige sektor, må Kommissionens hensigt om at udarbejde en grønbog om dette spørgsmål hilses velkommen. Regionsudvalget påpeger, at denne grønbog skal udarbejdes efter grundig høring af de lokale og regionale myndigheder, da disse spiller en nøglerolle i forbindelse med indsamling og formidling af offentlig information.

3.2.2.2. Regionsudvalget bifalder, at Kommissionen agter at sammenkæde oversigterne over information hos den offentlige sektor i Europa, og fremhæver, at udvikling af EU-oversigter bør ske på et flersprogligt grundlag.

3.2.2.3. Aktionssæt 2.3 vedrører »udnyttelse af indholdsressourcer hos den offentlige sektor«. Regionsudvalget er enig i, at EU er velsignet med et rigt lager af informationssamlinger i museer, biblioteker, ophavsrets- og patentregistreringssystemer, uddannelsesinstitutioner, historiske arkiver og arkitektoniske og industrielle genstande. Mange af disse informationssamlinger foreligger stadig kun i analog form, men de digitaliseres i stigende grad. INFO 2000-programmet sigter mod at mobilisere disse digitale samlinger med henblik på udnyttelse i den private sektor. Regionsudvalget er enig i denne målsætning, men finder, at den kommercielle udnyttelse lige så vel kan ske i den offentlige som i den private sektor. Det er også nødvendigt at sikre, at de offentlige myndigheders muligheder for at formidle gratis information ikke sættes over styr.

3.2.2.4. En nøje analyse af de mulige forhindringer for adgang til information hos de lokale og regionale myndigheder forudsætter omfattende medvirken af de pågældende myndigheder og deres organisationer. I forbindelse med INFO 2000-programmet skal der tages skridt til at sikre, at de lokale og regionale myndigheder involveres aktivt i sådanne analyseopgaver. Især vil man kun kunne udvide systemerne for udnyttelse af og handel med intellektuelle ejendomsrettigheder, hvis det lokale og det regionale niveau medvirker. Praktiske ordninger til etablering af regionale og transnationale udviklingssystemer skal derfor omfatte lokale og regionale myndigheder og institutioner. Regionsudvalget understreger i øvrigt, at det er nødvendigt, at der på EU-plan udveksles erfaringer mellem lokale og regionale myndigheder og de øvrige aktører på området for informationsteknologi og regional udvikling. Der bør tages hensyn til forbindelsen mellem INFO 2000, Télécités og IRISI-initiativet og til initiativerne med udgangspunkt i artikel 10 i EFRU. Alt dette og andre netværk og lignende regionale samarbejdsinitiativer bør åbnes for alle interesserede regioner i Europa.

3.2.3. Aktionslinje 3: Aktivering af Europas multimediepotentiale

3.2.3.1. Regionsudvalget bifalder Kommissionens forslag på dette område. Produktion af europæisk multimedieindhold af høj kvalitet inden for de tre strategiske områder (kulturarv, erhvervstjenester for små og mellemstore virksomheder, geografisk information) er et felt, hvor de lokale og regionale myndigheder har været særdeles aktive. Regionsudvalget bifalder, at der skal ske en nøje koordinering med RAPHAEL- og SMV-programmerne. Regionsudvalget mener imidlertid, at livslang uddannelse skal fremhæves i programmet. Livslang uddannelse er afgørende under gennemførelsen af informationssamfundet, og derfor bør samspillet mellem multimedieproducenterne og -brugerne understreges.

3.2.3.2. For så vidt angår aktivering af Europas multimediepotentiale, har de mange lokale og regionale myndigheders geografiske informationer i form af analogt og digitalt kortmateriale stor betydning for multimedieindholdsindustrien.

3.2.3.3. Regionsudvalget finder, at erfaringerne fra IMPACT 2-programmet vil kunne danne grundlag for udviklingen af denne del af programmet.

3.2.3.4. Spørgsmålet om intellektuelle ejendomsrettigheder til multimedieindhold udgør en hindring for den europæiske indholdsindustris udvikling, og Regionsudvalget hilser Kommissionens forslag i denne henseende velkommen.

3.2.4. Støtteaktioner

De støtteaktioner, der beskrives i programforslaget, tager sigte på at muliggøre overvågning og analyse af multimedieindholdsmarkedet. Udbredelse af standarder for multimedieindhold og tilskyndelse til udvikling af færdigheder er vigtige elementer i denne del af programmet.

4. Konklusion

4.1. Regionsudvalget hilser det foreslåede INFO 2000-program velkommen som en del af en overordnet strategi for Europas overgang til informationssamfundet. Imidlertid er Regionsudvalget bange for, at de begrænsede økonomiske midler forhindrer programmet i at nå sine mål fuldstændigt.

4.2. I betragtning af disse begrænsede midler er det afgørende, at Kommissionen koncentrerer sin indsats i INFO 2000-programmet om de områder, hvor der på EU-plan kan bidrages med en tydelig merværdi. Denne indsats skal være et supplement til det arbejde, der gøres på lokalt, regionalt og nationalt plan, ligesom subsidiaritetsprincippet skal anvendes. Endvidere er der behov for tæt samordning med tilgrænsende EU-programmer.

4.3. Det er afgørende for programmet, at de lokale og regionale myndigheder inddrages på nært hold, navnlig med hensyn til spørgsmålene om den offentlige sektors informationsressourcer. Regionsudvalget understreger, at den kommercielle udnyttelse lige så vel kan ske i den offentlige som i den private sektor.

4.4. De lokale og regionale myndigheder kan endvidere spille en central rolle med henblik på at sørge for oplysning og stimulere efterspørgslen inden for indholdsindustrien. De tre strategiske områder for aktivering af multimediepotentialet (kulturarv, erhvervstjenester for små og mellemstore virksomheder, geografisk information) er områder, hvor de lokale og regionale myndigheder kan spille en afgørende rolle.

4.5. Regionsudvalget understreger informationssamfundets store betydning, økonomisk, socialt og kulturelt, og påpeger, at man i forbindelse med udviklingen af EU's indholdsindustri skal tage hensyn til den kulturelle og den sproglige mangfoldighed.

4.6. Regionsudvalget bifalder, at der i forbindelse med en række aktioner knyttes særlig opmærksomhed til de mindre gunstigt stillede områder og de perifert beliggende regioner i EU, hvorved man søger at undgå, at der opstår informationsrige og informationsfattige regioner.

Bruxelles, den 18. januar 1996.

Jacques BLANC

Formand for Regionsudvalget

() EFT nr. C 250 af 26. 9. 1995, s. 4.

() EFT nr. C 210 af 14. 8. 1995, s. 1.

() EFT nr. C 210 af 14. 8. 1995, s. 109.

() Konklusioner fra Rådets 1787. møde 9561/94.